钦定古今图书集成/明伦汇编/官常典/第540卷 > 周玉
## 钦定古今图书集成/明伦汇编/官常典/第540卷 > 周玉

按《明外史周贤传》：“贤子玉，字廷璧，当嗣指挥使。以父
死事，超二官为万全都司都指挥同知，督理屯田，进
都指挥使，充宣府游击将军。九年，会昌侯孙继宗等
奉诏举将才，玉为首。诏率所部援延绥，从王越袭红
盐池，进署都督佥事，还守宣府。寇入马营、赤城，击败
之。兵部言宣府频警，诸大帅无功，玉所部三千能追
敌出境，请加一秩酬其劳，乃予实授。”寻改宣府副总
兵。十三年佩征朔将军印镇守。以红崖儿破敌，进署
都督同知。十七年五月，寇复入犯，参将吴俨、少监崖
荣追出塞，至赤把都，为所遮。兵分为三，皆被围。俨、荣
走据北山，困甚。守备张澄率兵进至梁沟，力战解二
围。抵北山下，俨、荣已夜遁。澄拔其众而还，死者过半。
澄所部七百人亦多战死。诏录澄功，治俨等罪。玉先
以葛谷堡、赤城频受掠，凡三被论。至是复以节制不
严，并见劾。帝皆置不问。十九年，小王子犯大同，败总
兵官许宁。入顺圣川，大掠，以六千骑寇宣府。玉将二
千人前行，巡抚秦纮兵继进，至白腰山，击败之。指挥
曹洪邀击至西阳河，都指挥孙成亦败寇七马房。时
寇乘胜，气甚锐，竟为玉等所挫，一时称其功。未几，寇
复入，玉伏兵败之。朱永至大同，复会玉军击败之鹁
鸽峪。进署右都督。余子俊筑边墙，玉不为力，且与纮
不相能。子俊恶之，奏与宁夏神英易镇。久之，复移镇
甘肃。孝宗嗣位，实授右都督。玉督边墙工峻急，部卒
张伏兴等以瓦石投之。兵部言：“甘肃悍卒，先用石击
都御史，今复击总兵官，渐不可长。”遂戮伏兴，戍。其党
土鲁番贡狮子，愿献还哈密城及金印，赎所留使者。
玉奏之，帝命与巡抚王继经画。既果来归，玉等皆受
赉。七年病归，寻卒。谥武僖。玉初为偏裨及镇宣府，甚
有名。后莅甘肃，部下屡失事，又侵屯田。死后事发，子
袭职、降二等